Termometeret sagde tre minusgrader, men det forhindrede ikke en flok vinterbadnings-entusiaster, i at hoppe i Kattegat fredag morgen, så snart solen var stået op. Det er 8. gang, at folk med passion for at hoppe i bølgen blå om vinteren fejrer deres fælles interesse med Skagen Vinterbaderfestival. Det er den lokale vinterbaderklub, Isbryderne, der arrangerer festivalen, og de var yderst tilfredse med vejrforholdene. - Det er meget flot vejr i dag. Det er vigtigt, at det ikke blæser en halv pelikan, og måske solen titter frem senere, sagde formand for Isbryderne, Mette Hust, til TV2 Nord. Klubber fra hele landet deltager, og også ni klubber fra Norge er med. Knap 400 hoppede fredag i det kolde gys. Formanden har et par gode råd til, hvordan man bedst kommer gennem den isnende oplevelse. - Det er meget vigtigt, at man trækker vejret helt ned i maven, forklarer Mette Hust. Fornemt besøg Med i vandet var også grevinde Alexandra. Hun har fået smag for vinterbadning, efter at hun tidligere har prøvet det i netop Skagen. Om morgen-dukkerten sagde hun. - Det er varmere end luften og meget skønt. Man bliver afhængig af det. Det er en fantastisk oplevelse, man skal skubbe sine vaner, sagde grevinde Alexandra til den fremmødte presse. Grevinden var også inde på, at man skal huske at trække vejret, og at man ikke skal være nervøs samt tænke for meget over det. Hvorvidt grevinden er med igen næste år ville hun ikke love, men begejstringen for arrangementet var ikke til at tage fejl af. - Det er super godt, stemningen er virkelige dejlig heroppe, fortalte grevinden. For at få varmen igen blev der efter badeturen serveret varm suppe. Enkelte vinterbadere havde også medbragt Fernet Branca. Skagen Vinterbaderfestival blev skudt i gang torsdag aften, og den løber til og med søndag.

Opsummering:
Fredag tog morgenfriske deltagere i Skagen Vinterbaderfestival en dukkert i det iskolde hav. Også grevinde Alexandra var trukket i badedragten.